Geoffrey Palmer

Geoffrey Palmer (1927–2020) var en engelsk skuespiller kjent fra tv-serier som The Fall and Rise of Reginald Perrin (1976–1979), Butterflies (1978–1983) og As Time Goes By (1992–2005). Han befattet seg primært med komiske roller.

Palmer medvirket i 19 filmer og over 170 tv-produksjoner i løpet av karrieren. Han medvirket også i noen sceneoppsetninger.

Han ble født Geoffrey Dyson Palmer i London som sønn av Frederick Charles Palmer, en landmåler og Norah Gwendolen (pikenavn Robins). Han startet yrkeskarrieren som regnskapsfører, men hans daværende kjæreste overtalte ham til å prøve seg som skuespiller.

Han tv-debuterte i 1955 i miniserien St. Ives. Fra 1959 til 1960 spilte han forskjellige karakterer i komiserien The Army Game. Deretter hadde han faste roller i serier som Family Solicitor (1961), The Fall and Rise of Reginald Perrin (1976–1979), Butterflies (1978–1983), The Last Song (1981–1983), Whoops Apocalypse (1982), Fairly Secret Army (1984–1986), Executive Stress (1986), Hot Metal (1986), The Savages (2001) og As Time Goes By (1992–2005). Han spilte også i noen tv-filmer, deriblant Alice through the Looking Glass (1998) og i miniserier som blant annet Adam Dalgliesh: Mord i laboratoriet (1983), Christabel (1988) og Dickens (2002). Han hadde utover dette gjesteopptredener i en lang rekke britiske serier som blant annet Bergerac, Helgenen, The Avengers, Inspektør Morse, Doctor Who, Poirot, Sorte Orm og Hotell i særklasse. Sistnevnte er trolig hans best huskede gjesteopptreden.

Han filmdebuterte i en liten birolle i A Prize of Arms (1962) og hadde ytterligere biroller i filmer som blant annet Ingen vei tilbake (1983), Clockwise  (1986), En fisk ved navn Wanda (1988), Kongens galskap (1994), Mrs Brown (1997), Tomorrow Never Dies (1997), Anna og Kongen (1999), The Pink Panther 2 (2009), Paddington (2014) og To Olivia (2021).

I 2004 ble han utnevnt til Order of the British Empire.

Palmer ble gift i 1963 med Sally Green. De fikk to barn.

Referanser

Eksterne lenker 

 

Engelske skuespillere
Personer fra London